Predkladacia správa 

Návrh zákona, ktorým sa mení a dopĺňa zákon č. 48/2002 Z. z. o pobyte cudzincov            a o zmene a doplnení niektorých zákonov v znení neskorších predpisov  a o zmene a doplnení niektorých zákonov (ďalej len „zákon o pobyte cudzincov“) sa predkladá podľa Plánu legislatívnych úloh vlády Slovenskej republiky na rok 2005 (uznesenie vlády Slovenskej republiky č. 24 zo 12.1.2005, úloha pod p. č. 7 na mesiac jún).

Dôvodom predloženia  novely zákona o pobyte cudzincov je potreba transpozície právnych predpisov Európskej únie upravujúcich voľný pohyb osôb do právneho poriadku Slovenskej republiky. 

Cieľom návrhu novely zákona o pobyte cudzincov je zosúladenie podmienok vstupu a pobytu občanov Európskeho hospodárskeho priestoru ako aj štátnych príslušníkov tretích krajín na území Slovenskej republiky s platnými právnymi normami Európskej únie. Súčasťou návrhu novely zákona o pobyte cudzincov je aj novela zákona č. 145/1995 Z. z. o správnych poplatkoch v znení neskorších predpisov, novela zákona č. 477/2003 Z. z. o ochrane štátnej hranice a  novela zákona č. 381/1997 Z. z. o cestovných dokladoch v znení neskorších predpisov.  

Predkladaný návrh zákona o pobyte cudzincov je v súlade s  Ústavou Slovenskej republiky a s medzinárodnými zmluvami, ktorými je Slovenská republika viazaná, ktoré upravujú podmienky vstupu a  pobytu cudzincov, najmä v oblasti zlučovania rodín, slobody ich pohybu a pobytu, ako aj zosúladenie v oblasti vyhosťovania cudzincov z územia Slovenskej republiky.

Návrh zákona bol prerokovaný 19. júla 2005 v Legislatívnej rade vlády Slovenskej republiky a jej pripomienky sú zapracované do návrhu zákona.